作者:鮑溶
標題:廬山石鏡
內容:東巖采薇人，巖際朝見月。怪墮幽蘿間，非時更澄澈。綠蘿就玉兔，再與高鳥歇。清光照掌中，始悟石上發。誰傳陰陽火，鑄此天地物。深影藏半山，虛輪帶凝雪。早回謝公賞，今遇樵夫說。白日乘彩霞，翩翩對容發。我圖辨鬼魅，信美留煙闕。形神乍相逢，竟夕難取別。如其終身照，可化黃金骨。